钦定古今图书集成/理学汇编/文学典/第164卷 > 吴讷文章辩体 > 《题跋》
## 钦定古今图书集成/理学汇编/文学典/第164卷 > 吴讷文章辩体 > 《题跋》

按：《苍崖金石例》云：“跋者，随题以赞语于后，前有序引，
当掇其有关大体者以表章之，须明白简严，不可堕
人窠臼。”予尝即其言考之，汉晋诸集，题跋不载，至唐
韩柳始有读某书及读某文，题其后之名。迨宋欧曾
而后，始有跋语，然其辞意亦无大相远也。故《文鉴》《文
类》总编之曰题跋而已。近世疏斋卢公又云：“跋取古
诗‘狼跋其胡’之义，狼行则前躐其胡，故跋语不可太
多，多则冗尾，语宜峭拔，使不可加。若然，则跋比题与
书，尤贵乎简峭也。”